b'\n_START_ARTICLE_\nSallan autosavotta\n_START_PARAGRAPH_\nVuosina 1934\xe2\x80\x931939 Sallan\xe2\x80\x93Kuusamon seudulla oli suuria savottoja joiden yhteydess\xc3\xa4 k\xc3\xa4ytettiin ensimm\xc3\xa4ist\xc3\xa4 kertaa laajassa mittakaavassa kuorma-autoja puiden kuljetukseen. Niill\xc3\xa4 alueilla joilta puut tulivat vesist\xc3\xb6t virtasivat it\xc3\xa4\xc3\xa4n p\xc3\xa4in joten uittoon ei voitu turvautua heti alussa vaan puut t\xc3\xa4ytyi saada vedenjakajan yli Kemijoen vesist\xc3\xb6\xc3\xb6n._NEWLINE_Talvella 1934\xe2\x80\x931935 Kemi- ja Veitsiluoto-yhti\xc3\xb6ill\xc3\xa4 oli yhteinen savotta Kuolaj\xc3\xa4rvell\xc3\xa4, Aholanvaaran, Niemel\xc3\xa4n ja Oulangan alueilla. Hakkuut suoritettiin valtaosin Mets\xc3\xa4hallituksen mailla. Puut kuljetettiin autoilla vedenjakajan yli Kemij\xc3\xa4rven j\xc3\xa4\xc3\xa4lle ja ajossa oli aluksi 30 ja lopulta jo 60 kuorma-autoa joista aina 45 oli samanaikaisesti ajossa. Kuljetusmatka oli enimmill\xc3\xa4\xc3\xa4n 60\xe2\x80\x9365 kilometri\xc3\xa4 ja auton kuorma oli keskim\xc3\xa4\xc3\xa4rin 250 kuutiojalkaa (10 tonnia) ja enimmill\xc3\xa4\xc3\xa4n 416 kuutiojalkaa (13 tonnia). Kaikkiaan kuljetettiin 112 000 tukkipuurunkoa eli noin 200 000 tukkia. Autojen lastauksessa k\xc3\xa4ytettiin hyv\xc3\xa4ll\xc3\xa4 menestyksell\xc3\xa4 Ruotsista hankittuja kiramoita._NEWLINE_Seuraavan kerran autokuljetuksia k\xc3\xa4ytettiin talvella 1936\xe2\x80\x931937 kun Kemi- ja Veitsiluoto-yhti\xc3\xb6t j\xc3\xa4rjestiv\xc3\xa4t Mets\xc3\xa4hallituksen Sallan hoitoalueen sek\xc3\xa4 Hautakyl\xc3\xa4n ja Aholanvaaran jakokuntien metsiss\xc3\xa4 100 000 tukkipuurungon (noin 175 000 tukkia) savotan. Ajossa oli enimmil\xc3\xa4\xc3\xa4n 40 autoa ja tukit ajettiin 30\xe2\x80\x9365 kilometrin matka Kemij\xc3\xa4rven Suomulahden j\xc3\xa4\xc3\xa4ll\xc3\xa4 sijainneeseen puutavaralanssiin. Savottaa varten rakennettiin 30 kilometri\xc3\xa4 talviautoteit\xc3\xa4. Autojen keskim\xc3\xa4\xc3\xa4r\xc3\xa4inen kuorma oli nyt 300 juoksukuutiojalkaa ja suurimmat kuormat olivat 450 juoksukuutiojalkaa. Talven aikana ajettiin my\xc3\xb6s 667 juoksukuutiojalan enn\xc3\xa4tyskuorma Jaakko Vaaran puoliper\xc3\xa4vaunullisella GMC-kuorma-autolla. Lastauksessa k\xc3\xa4ytettiin enimm\xc3\xa4kseen kiramoita mutta puita lastattiin my\xc3\xb6s miesvoimin._NEWLINE_Samana talvena ruotsalaisella T\xc3\xb6re-yhti\xc3\xb6ll\xc3\xa4 oli 100 000 tukkirungon savotta Sovaj\xc3\xa4rvell\xc3\xa4. T\xc3\xa4ss\xc3\xa4 savotassa tukit aiottiin kuljettaa telaketjutraktorin vet\xc3\xa4min\xc3\xa4 Livojoelle mutta t\xc3\xa4m\xc3\xa4 ei onnistunut ja niinp\xc3\xa4 tukit jouduttiin kuljettamaan autoilla 90 kilometrin matka Kemij\xc3\xa4rven Suomulahden j\xc3\xa4\xc3\xa4lle jolloin kuljetuskustannukset nousivat suuriksi._NEWLINE_Talvella 1937\xe2\x80\x931938 Kemi- ja Veitsiluoto-yhti\xc3\xb6ill\xc3\xa4 oli taas yhteinen savotta Mets\xc3\xa4hallituksen Tuntsan hoitoalueella ja Vuorikyl\xc3\xa4n sek\xc3\xa4 Kurtin jakokuntien metsiss\xc3\xa4. Savotassa hakattiin 260 000 tukkipuurankoa ja lis\xc3\xa4ksi pinotavaraa sek\xc3\xa4 ratap\xc3\xb6lkkyj\xc3\xa4. Puut kuljetettiin Kuolaj\xc3\xa4rven j\xc3\xa4\xc3\xa4lle ja ajossa oli nyt 60 autoa ja kuljetuksia varten rakennettiin 110 kilometri\xc3\xa4 talviautoteit\xc3\xa4. Ajettujen tukkian m\xc3\xa4\xc3\xa4r\xc3\xa4 oli noin 500 000 mutta keskim\xc3\xa4\xc3\xa4r\xc3\xa4inen kuorma j\xc3\xa4i 250\xe2\x80\x93300 juoksukuutiojalkaan matkan varrella olleiden jyrkkien m\xc3\xa4kien takia. Kuormien lastaukset tehtiin valtaosin kiramoiden avulla ja talviteiden auraukseen k\xc3\xa4ytettiin Caterpillar-puskutraktoria joka veti Nuortin konesavotan ajoilta per\xc3\xa4isin ollutta yhdistetty\xc3\xa4 auraa ja tieh\xc3\xb6yl\xc3\xa4\xc3\xa4. Saman talven aikana Kemi- ja Veitsiluoto-yhti\xc3\xb6t kuljettivat my\xc3\xb6s muualta Sallan alueelta Kemij\xc3\xa4rven j\xc3\xa4\xc3\xa4lle sek\xc3\xa4 K\xc3\xa4sm\xc3\xa4njoen latvavesille noin 150 000 tukkia. Ruotsalainen T\xc3\xb6lefors-yhti\xc3\xb6 ajoi lis\xc3\xa4ksi Kemij\xc3\xa4rven j\xc3\xa4\xc3\xa4lle 25 autolla noin 50 000 tukkia._NEWLINE_Talvella 1938\xe2\x80\x931939 Sallan Isosel\xc3\xa4n savotassa hakattiin 120 000 runkoa. Puita kuljettamassa oli 50 autoa ajomatkan ollessa keskim\xc3\xa4\xc3\xa4rin 40 kilometri\xc3\xa4. Savotan aikana kuljetettiin my\xc3\xb6s 638 juoksukuutiojalan (noin 20 tonnia) enn\xc3\xa4tyskuorma j\xc3\xa4lleen GMC-puoliper\xc3\xa4vaunuautolla. Seuraavana talvena 1939\xe2\x80\x931940 oli Kemi- ja Veitsiluoto-yhti\xc3\xb6iden tarkoitus j\xc3\xa4rjest\xc3\xa4\xc3\xa4 300 000 tukkirungon savotta Mets\xc3\xa4hallituksen mailla Rajajoosepin ja Luttojoen v\xc3\xa4lill\xc3\xa4. Tukit oli m\xc3\xa4\xc3\xa4r\xc3\xa4 kuljettaa autoilla tilap\xc3\xa4isi\xc3\xa4 talviteit\xc3\xa4 pitkin [[Saariselk\xc3\xa4<Saarisel\xc3\xa4n]] yli Luttoj\xc3\xa4rvelle. T\xc3\xa4m\xc3\xa4n savotan valmistelut ehdittiin aloittaa syksyll\xc3\xa4 1939 mutta se ei kuitenkaan toteutunut talvisodan puhjettua marraskuun lopulla 1939. _NEWLINE_Autokalustona k\xc3\xa4ytettiin muun muassa GMC, Ter\xc3\xa4v\xc3\xa4nokka-Volvo, Tykkipy\xc3\xb6r\xc3\xa4-Diamond Reo ja Chevrolet-kuorma-autoja. Tukkien lastaamisessa autoihin k\xc3\xa4ytettiin ns. kiramoa eli lastauslaitetta. Suurin yhdell\xc3\xa4 kerralla kuljetettu tukkikuorma oli 68 tukkia kuorman tilavuuden ollessa l\xc3\xa4hes 637 kuutiojalkaa.'